Samewerking sal korrupsie in kiem smoor, sê Radebe | Maroela Media
Algehele samewerking is nodig om korrupsie die nekslag toe te dien, het die minister van beplanning, monitering en evaluering, en die voorsitter van die nasionale beplanningskommissie, Jeff Radebe, Sondag gesê.
Radebe het by 'n teenkorrupsiebyeenkoms in Pretoria gesê almal in die staat moet saamwerk en hul onderskeie kundigheid, vermoëns en hulpbronne inspan om korrupsie finaal tot 'n einde te dwing.
Die Nasionale Ontwikkelingsplan het weer erken dat korrupsie 'n knelpunt is wat slegs met deursettingsvermoë en groepsamewerking stopgesit kan word.
Radebe sê daar is dus 'n nuwe strategie ontwerp wat gaan help om korrupsie in die privaat én openbare sektor te bestry.
"Ons moet te alle tye met integriteit optree en gesamentlik werk om te veg teen hierdie verswakkende plaag wat ons land se status besoedel en 'n grap maak van die grondwetlike waardes wat ons liefhet.
"As regering is ons goed bewus van die omvang van hierdie taak, sowel as die deurdringende skeptisisme en wydverspreide negatiewe persepsies waarmee ons pogings om korrupsie te beveg, beskou word. Na ons mening is daar geen grondslag vir hierdie negatiwiteit nie, veral as die talle inisiatiewe wat ons in werking gestel het, in ag geneem word, asook die meer as beskeie sukses wat ons in die loop van die stryd daarteen aangeteken het," sê Radebe.
Deel van dié nuwe strategie is ook om amptenare wat hulle al vantevore aan korrupsie skuldig gemaak het, aan die pen te laat ry.
Radebe sê die staat beoog steeds om teen 2019 niks minder nie as altesaam 120 amptenare vir korrupsie vas te trek.
Jeff Radebe korrupsie
Begin met jou president zuma en kla kom aan vir korrupsie Radebe!!
Min Radebe u praat van morelewaardes wat in sekere geledere nie gevind kan word nie. Maar tog het ons waadering vir wat u se. n Goeie vertrekpunt sou wees by die heraangestelde hoof van Eskom.
Kry die mense nie skaam dat hulle sulke voorstelle moet maak en dit nie deel is van hoe daar normaalweg gewerk word nie …dis n skande …what next !